Diari Oficial de la Generalitat Valenciana


Sumari del DOGV 4381, del 19-11-2002 (2002/12651)

RESOLUCIÓ de 28 de juny de 2002, de la Direcció General de Treball i Seguretat Laboral, per la qual es disposa el registre i la publicació del Conveni Col·lectiu d'Estacions de Servici de la Comunitat Valenciana per a l'any 2002 (Codi núm. 8000185).
---------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4381

Data del DOGV
:   19-11-2002

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   2002/12325


Data del document
:   28-06-2002

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * conveni col·lectiu
    * gasolina

RESOLUCIÓ de 28 de juny de 2002, de la Direcció General de Treball i Seguretat Laboral, per la qual es disposa el registre i la publicació del Conveni Col·lectiu d'Estacions de Servici de la Comunitat Valenciana per a l'any 2002 (Codi núm. 8000185). [2002/12914]
  
Vist el text articulat del Conveni Col·lectiu d'Estacions de Servici de la Comunitat Valenciana per a l'any 2002, presentat davant d'esta Direcció General de Treball i Seguretat Laboral el dia 19 de juny de 2002, firmat en data 30 de gener del mateix any, d'una part per la Federació Mediterrània de les Estacions de Servici de la Comunitat Valenciana i, de l'altra, pels representants de les Federacions d'Indústria Afins de UGT del País Valencià i de la FITEQA de CC OO del País Valencià, i d'acord amb el que disposa l'article 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors, i els articles 2, 3 i 6 del Reial Decret 1040/1981, de 22 de maig, sobre Registre i Dipòsit de Convenis Col·lectius de Treball, esta Direcció General de Treball i Seguretat Laboral, d'acord amb les competències que té transferides pel Reial Decret 4105/82, de 29 de desembre, acorda
  
Primer
  
Ordenar que siga inscrita en el Registre de Convenis Col·lectius de Treball d'esta Direcció General, amb notificació a la Comissió Negociadora, i que siga dipositat el text original del conveni.
  
Segon
  
Disposar que siga publicat en el Diari Oficial de la Generalitat Valenciana.
  
València, 28 de juny de 2002. El director general de Treball i Seguretat Laboral: Román Ceballos Sancho
  
Conveni Col·lectiu d'Estacions de Servici
  
de la Comunitat Valenciana 2002
  
València, 2002
  
Capítol I
  
Àmbit d'aplicació
  
Article 1. Àmbit funcional
  
El present conveni regula les condicions de treball entre les empreses dedicades a l'activitat d'estacions de servici i els treballadors d'estes.
  
1. Es consideren empreses incloses: les estacions de servici, aparells assortidors o pals, que expenguen al públic carburants, lubricants, combustibles; així com els servicis de botiga o supermercats annexos, greixatge, llavat, conservació de cotxes i activitats complementàries que estiguen adscrites a les empreses o estacions de Servici a què es referix abans.
  
2. Es consideren com a treballadors inclosos, els que amb este caràcter presten els seus servicis en les empreses anteriorment indicades.
  
Article 2. Àmbit territorial
  
Este conveni serà d'aplicació en tot l'àmbit de la Comunitat Valenciana, és a dir, en les províncies de Castelló, València i Alacant.
  
Article 3. Àmbit personal
  
Les presents condicions de treball, afectaran tot el personal empleat en les empreses incloses en tots els àmbits funcional i territorial anteriors.
  
No serà d'aplicació este conveni a les persones l'activitat de les quals es limite purament i simplement a l'exercici del càrrec de conseller en les empreses que tinguen la forma jurídica de societat i als que exercisquen en les empreses càrrecs d'alta direcció, alt govern o alt consell, que es regiran per les seues normes específiques i per les que en el futur puguen ser-los d'aplicació.
  
Article 4. Àmbit temporal
  
1. Entrada en vigor
  
El present conveni entrarà en vigor a partir del dia següent a la publicació en el Diari Oficial de la Generalitat Valenciana, a excepció del que preveu la disposició addicional primera; i continuarà en vigor fins que se'n signe un altre.
  
Els efectes econòmics del conveni, es retrotrauran a l'1 de gener de 2002.
  
2. Duració
  
La duració del conveni serà d'un any, el període comprés des de l'1 de gener de 2002 fins al 31 de desembre de 2002.
  
3. Pròrroga
  
En el cas que cap de les parts legitimades denuncie el conveni amb trenta dies d'antelació a la data de la seua caducitat, s'entendrà tàcitament prorrogat any a any, i així successivament.
  
4. Denúncia
  
La denúncia del conveni podrà efectuar-se per qualsevol de les parts que hi intervenen, sempre que s'efectue amb una antelació mínima de trenta dies naturals respecte de la data d'acabament de la seua vigència, bé siga la inicial o la de les seues pròrrogues successives.
  
Article 5. Garanties personals
  
Amb excepció del que preveu l'article 27, relatiu al complement de nocturnitat, es respectaran totes les situacions personals que amb caràcter global excedisquen del pacte, enteses com a quantitats brutes, i mantingudes estrictament ad personam.
  
Article 6. Vinculació a la totalitat
  
Les condicions ací pactades formen un tot orgànic i indivisible, i efectes de la seua aplicació pràctica, seran considerades globalment.
  
Article 7. Comissió Mixta d'Interpretació i Seguiment del Conveni
  
Es constituïx una Comissió Mixta d'Interpretació i Seguiment del Conveni de caràcter paritari (empresaris i treballadors). En conseqüència, en formaran part vuit membres de la Federació d'Estacions de Servici del Mediterrani, quatre membres de FITEQA de CC OO, i quatre de la Federació d'Indústries Afins d'UGT, elegits per les respectives representacions, amb independència dels assessors que cada part estime necessaris.
  
L'objecte d'esta comissió és: solucionar amb caràcter previ i obligatori, qualsevol reclamació sobre la interpretació o exigència d'allò concertat en este conveni, abans de la presentació de demanda judicial, excepte en aquelles accions que tinguen imposades un termini de caducitat peremptori. Per a dirigir-se a esta Comissió Mixta, només podrà fer-se a través de les organitzacions firmants del present conveni. Per a qualsevol reclamació que hi estiga relacionada, serà obligatori el dictamen previ de la Comissió Mixta.
  
Ambdues parts designen com a domicilis els de les seues respectives seus socials, és a dir, carrer Gascó Oliag, 6, entresol, plaça de Nàpols i Sicília, 3 i carrer Arquitecte Mora 7, totes elles a València.
  
Capítol II
  
Organització del treball
  
Article 8. Organització del treball
  
La direcció i organització del treball és facultat de la direcció de l'empresa, dins del marc imposat en el present conveni i en les disposicions legals i vigents a l'efecte.
  
L'objecte de l'organització del treball és aconseguir en l'empresa un nivell adequat de productivitat basat en la utilització òptima dels recursos humans i materials, cosa que serà possible amb una actitud activa i responsable de les parts integrants: direcció i empleats.
  
Sense minva de la facultat al·ludida en els paràgrafs anteriors, els representants dels treballadors, tindran funcions d'orientació, proposta, emissió d'informes etc, en allò relacionat amb l'organització i racionalització del treball, de conformitat amb la legislació vigent i d'acord amb el que establix este conveni.
  
Article 9. Noves tecnologies i formació
  
Quan en l'empresa s'introduïsquen noves tecnologies que puguen suposar per als treballadors modificació substancial de les seues condicions de treball o bé un període de formació o adaptació tècnica no inferior a un mes, estes s'hauran de comunicar amb caràcter previ als representants dels treballadors en el termini suficient per a poder analitzar i prevore'n les conseqüències en relació amb: ocupació, salut laboral, prevenció de riscos, formació i organització del treball.
  
Així mateix s'haurà de facilitar als treballadors afectats la formació necessària per a l'exercici de la seua nova funció; i subscriure els plans que siguen necessaris per a l'adequada integració i promoció professionals.
  
Capítol III
  
Ingressos, contractació, plantilla i
  
escalafons, ascensos i cessament
  
Article 10. Ingressos. Regla general
  
L'ingrés dels treballadors s'ajustarà a les normes legals generals sobre col·locació i a les especials per als distints col·lectius de treballadors.
  
Els treballadors inclosos en l'àmbit d'aplicació del present conveni podran ser contractats sota qualsevol de les modalitats reconegudes per la legislació vigent en cada moment.
  
Article 11. Període de prova
  
L'ingrés dels treballadors es considerarà fet a títol de prova, durant un període que serà variable segons l'índole dels llocs a cobrir i que no podrà excedir del temps fixat en la següent escala:
  
Personal tècnic titulat: sis mesos
  
Personal administratiu: tres mesos
  
Personal operari:
  
- Especialista: tres mesos
  
- Aprenent: un mes
  
Personal subaltern: Dos mesos
  
Només s'entendrà que el treballador esta subjecte al període de prova si així consta per escrit.
  
Durant el període de prova tant l'empresa com el treballador podrà resoldre lliurement el contracte sense termini de preavís i sense dret a indemnització.
  
Quan el treballador que es trobe realitzant el període de prova no el supere, en les empreses on hi haja representants dels treballadors, la direcció estarà obligada a comunicar-los-ho per escrit.
  
Transcorregut el termini de prova el treballador ingressarà en la plantilla amb tots els drets inherents al seu contracte i al conveni col·lectiu.
  
La situació d'Incapacitat Temporal, siga per malaltia o accident, interromprà el còmput d'este període, que es reprendrà a partir de la data de la incorporació efectiva al treball.
  
Article 12. Contractació
  
Atesa l'actual situació econòmica en el sector, a fi d'aconseguir una major estabilitat en l'ocupació, s'acorda la possibilitat de concertar el contracte de treball eventual regulat en l'article 15.1.b) del text tefós de la Llei de l'Estatut dels Treballadors, segons la redacció que en fa la Llei 12/2001 de 9 de juliol, amb els següents límits:
  
I. La duració màxima d'este contracte serà de dotze mesos dins d'un període de divuit mesos.
  
En el cas que es concerte el contracte per un termini inferior a la duració màxima abans indicada, podrà prorrogar-se per mitjà d'acord de les parts, per una única vegada, sense que la duració total del contracte inicial i la seua pròrroga puga superar el termini referit
  
II. Per consegüent, al terme dels dotze mesos, quedarà com fix de plantilla, per al supòsit de no resoldre's el contracte.
  
III. Per al supòsit d'extinció per expiració del temps convingut, el treballador tindrà dret a percebre una indemnització, de conformitat al que establix l'article 49.c) de l'Estatut dels Treballadors, de quantia equivalent a la part proporcional de la quantitat que resultaria d'abonar vuit (8) dies de salari per cada any de servici.
  
Article 13. Promoció i ascensos
  
Les places vacants existents en l'empresa es proveïran per mitjà dels sistemes de lliure designació o de promoció interna d'acord amb els criteris que a continuació s'establixen.
  
Els llocs de treball que comporten llocs de confiança o de comandament, en qualsevol nivell de l'estructura organitzativa de l'empresa, es cobriran per mitjà del sistema de lliure designació.
  
Per a la lliure designació tant del cap administratiu com del cap de torn, l'empresa valorarà també el mèrit, la formació, la capacitat i l'antiguitat dels treballadors que estiguen exercint llocs de treball semblants, sense perjudici de la seua llibertat per a designar personal alié a l'empresa.
  
Els restants llocs de treball seran coberts per mitjà de promoció interna dels treballadors que estiguen exercint llocs de treball corresponents a nivells professionals semblants o inferiors als que han de ser proveïts.
  
Els ascensos s'entendran fets a prova, i la promoció es confirmarà als tres mesos. Si durant este termini es produïx la falta d'idoneïtat del seleccionat, este tornarà al seu anterior lloc de treball i la vacant podrà cobrir-se per personal alié a l'empresa.
  
Article 14. Cessaments voluntaris
  
Els treballadors que desitgen cessar voluntàriament en el servici de l'empresa estaran obligats a comunicar-li-ho, complint els següents terminis de preavís:
  
Personal tècnic titulat: 2 mesos
  
Personal administratiu: 1 mes
  
Resta de personal: 15 dies
  
L'incompliment per part del treballador de l'obligació de preavisar amb la indicada antelació, donarà dret a l'empresa a descomptar-ne de la liquidació l'import del salari d'un dia per cada dia de retard en el preavís.
  
L'empresa estarà obligada a liquidar en finalitzar el termini els conceptes fixos que puguen ser calculats en eixe moment.
  
Capítol IV
  
Classificació professional, mobilitat funcional i geogràfica
  
Article 15. Classificació funcional
  
Els treballadors afectats per este conveni, tenint en compte les funcions que exercixen i d'acord amb les definicions que s'especifiquen en l'article següent, seran classificats en grups professionals.
  
Esta estructura professional pretén obtindre una raonable estructura en la prestació dels servicis, sense minva de la dignitat, oportunitat de promoció i justa retribució que corresponga a cada treballador.
  
Els actuals llocs de treball i categories professionals, s'ajustaran als grups establits en el present conveni.
  
Definició dels grups professionals
  
Article 16. Grup A) personal tècnic titulat
  
Són aquells als qui per al compliment de la seua funció s'exigix posseir títol professional expedit per centre docent mantingut oficialment per l'Estat espanyol o per centres reconeguts per este, sempre que realitzen funcions pròpies dels seus respectius títols professionals.
  
Article 17. Grup B) personal administratiu
  
Es considera personal administratiu a qui en les distintes dependències de l'empresa exercix funcions d'oficina, comptables o altres anàlogues.
  
1. Cap administratiu. És qui, proveït o no de poder, porta la responsabilitat directiva de l'oficina d'empresa. Depenen d'ell les diverses seccions administratives, a les quals imprimix unitat.
  
2. Oficial administratiu de primera. És qui, amb uns coneixements o experiència suficients, realitza amb iniciativa i responsabilitat, i seguint instruccions del cap administratiu, gerent o empresari, treballs com ara despatx de correspondència, comptabilitat, confecció de nòmines, liquidació d'assegurances i tots els treballs propis de l'oficina. Poden tindre a les seues ordres personal administratiu d'inferior categoria.
  
3. Oficial administratiu de segona. És qui, amb coneixement i experiència suficients, realitza operacions auxiliars de comptabilitat, organitza arxius, classifica la correspondència, com així mateix qualssevol altres funcions semblants d'anàloga importància, amb iniciativa i responsabilitat restringida, seguint instruccions del cap o caps superiors i poden tindre a les seues ordres personal administratiu d'inferior categoria. S'assimilen a esta categoria els taquimecanògrafs d'ambdós sexes.
  
4. Auxiliar administratiu. És l'empleat major de divuit anys que, sense iniciativa ni responsabilitat, es dedica dins de l'oficina a operacions elementals administratives i en general, a les purament mecàniques inherents al treball en aquelles. S'assimilen a esta categoria els mecanògrafs i telefonistes d'ambdós sexes.
  
5. Aspirant administratiu. És qui, amb edat compresa entre els setze i divuit anys, treballa al mateix temps que s'instruïx en funcions peculiars d'oficina administrativa.
  
Article 18. Grup C) personal operari
  
Subgrup 1. Personal operari especialista:
  
1.1. Encarregat general d'estacions de servici. És l'empleat que té la comesa de coordinar i distribuir el treball de les diferents seccions i té sota el seu comandament tot el personal, dotat d'iniciativa pròpia amb representació directa del gerent o propietari de l'estació.
  
1.2. Encarregat de torn. És qui dóna les ordres o instruccions de treball, rebudes de l'encarregat general, gerent o propietari. Té comandament sobre la resta del personal operari de l'estació, vigila els seus treballs, rep els subministraments de totes classes i n'efectua la distribució. A més haurà de realitzar les mateixes funcions que estan encomanades als expenedors.
  
1.3. Mecànic especialista. És l'operari la missió del qual consistix a reparar les avaries que es produïsquen en l'equip mòbil de l'empresa, com ara camions, cotxes, motors, tractors, muntacàrregues, aparells sortidors i auxiliars, etc., vetlant pel del seu manteniment perquè sempre estiguen en perfecte estat de funcionament i conservació.
  
1.4. Expenedor. És l'operari que realitza el subministrament i cobrament del combustible; realitza les funcions necessàries per a la recepció dels tancs de carburant i de mercaderies o productes i duu a terme la seua col·locació en el lloc adequat o el seu emmagatzemament segons pertoque; atén les peticions que requerisquen els clients; duu a efecte la prestació als clients de tots els servicis que l'empresa establisca en el centre de treball, inclosos els de botiga; realitza les liquidacions de torn dins de la seua jornada de treball i aquelles altres comeses de conservació, neteja i manteniment dels elements i llocs de treball, a excepció dels servicis i jardineria; llevat que es donen les condicions previstes en l'últim paràgraf del present article.
  
1.5. Untador. És qui realitza el greixatge dels vehicles que se li confien, per mitjà dels aparells i dispositius adequats. S'encarrega també de la polvorització amb petroli.
  
1.6. Muntador de pneumàtics. És qui realitza, a més de la reparació dels pneumàtics, el seu muntatge, l'encreuament, el ratllat i l'equilibrat de les rodes, amb les màquines i dispositius necessaris.
  
Subgrup 2. Aprenents
  
Són els qui, alhora que presten els seus servicis en formació i pràctiques, atenen el manteniment normal que requerisquen els clients, com ara neteja de parabrisa, verificació de la pressió dels pneumàtics i nivells d'aigua, aprenen l'ofici d'expenedor, sense que això implique disminució de les obligacions d'expenedor.
  
Els expenedors hauran de realitzar tasques de manteniment dels servicis i/o jardins, sempre que l'empresari i el treballador haguen aconseguit un acord que determine la forma i compensació en què es preste eixe servici.
  
Article 19. Grup D) Personal subaltern
  
Són els qui exercixen funcions per a les quals no es requerix major preparació que l'adquirida en les escoles de primera ensenyament i només tenen responsabilitat elemental, tant administrativa com de comandament.
  
1. Guarda. Té al seu càrrec la vigilància dels locals i instal·lacions de l'empresa i cursa els comunicats corresponents a les possibles incidències.
  
2. Personal de neteja. És el subaltern encarregat de la neteja i higiene de les distintes dependències i servicis de l'empresa.
  
Article 20. Oficis auxiliars
  
Es consideren així els que, sense ser fonamentals a l'activitat laboral afectada per este conveni, ni típics d'ella, són utilitzats per les empreses i en formen part del personal.
  
Este personal, definit pel conveni de treball en què siga principal l'ofici corresponent, s'assimilaran als nivells salarials de les categories professionals que més semblants siguen a aquelles referides en el present conveni, i es regirà per este.
  
Secció segona
  
Article 21. Mobilitat geogràfica
  
Els trasllats del personal que impliquen canvi de domicili familiar per a l'afectat podran efectuar-se per:
  
A. Trasllat per sol·licitud de l'interessat: serà requisit necessari la prèvia acceptació per part de l'empresa i el sol·licitant mancarà de dret a indemnització per les despeses que origine el canvi.
  
B. Trasllat realitzat per mutu acord entre empresa i treballador: s'atindrà a les condicions pactades per escrit entre ambdues parts.
  
C. Trasllat per necessitats del servici: s'atindrà quant als requisits, procediment i tràmits al que disposa l'article 40 de l'Estatut dels Treballadors.
  
D. Permuta: l'empresari, sempre que ho concerten les persones que permuten; per raó de les categories, les necessitats del servici, així com valorant la seua aptitud en les seues destinacions, com qualsevol altra circumstància que siga digna d'apreciar, podrà accedir a la permuta de treballadors.
  
Article 22. Canvi de centre de treball que no supose ni requerisca canvi de domicili del treballador
  
L'empresa podrà canviar de centre de treball als seus empleats, sempre que este canvi no implique canvi de domicili del treballador.
  
S'entén que no cal canvi de domicili del treballador quan el nou centre de treball al qual es destine no diste de l'anterior més de 35 km.
  
L'empresa estarà obligada a notificar amb cinc dies d'antelació, com a mínim, tant a l'afectat com a la representació dels treballadors i per mitjà d'escrit on s'especificarà la data d'efectes del canvi, la duració aproximada, així com les causes que el motiven.
  
El treballador percebrà en compensació pel canvi les quantitats reflectides en l'article referent a dietes i quilometratge del present conveni, mentre este subsistisca.
  
Capítol V
  
Política salarial
  
Article 23. Característiques de les retribucions
  
Durant la vigència del present conveni, el règim de retribucions estarà integrat pels següents conceptes:
  
A) Salari base
  
B) Complements salarials:
  
- Personals
  
- De lloc de treball
  
- Gratificacions extraordinàries
  
S'establix igualment un model oficial de liquidació, que figura com annex II del present conveni.
  
Article 24. Pagament de salaris
  
El pagament de salaris es realitzarà per mesos vençuts, dins dels cinc primers dies del mes següent a la data de la meritació, per mitjà d'efectiu, xec, taló o transferència bancària.
  
Article 25. Salari base i revisió
  
A. Els salaris des de l'1 de gener de 2002 al 31 de desembre de 2002, seran inicialment els que figuren en la taula salarial (annex I).
  
Revisió salarial. En el cas que l'Índex de Preus al Consum (IPC) establit per l'INE registre el 31 de desembre del 2002 un increment respecte al 31 de desembre del 2001 superior al 2 per cent, s'efectuarà una revisió sobre tots els conceptes salarials del Conveni, excepte l'antiguitat i l'article 28, amb caràcter retroactiu a l'1 de gener del 2002, tan prompte es constate oficialment la dita circumstància i en l'excés sobre la dita xifra.
  
Article 26. Complement d'antiguitat
  
A partir de l'1 de gener de 1996, es van modificar les condicions per a la percepció del complement d'antiguitat, quedant com a continuació s'indica:
  
1r. A partir de l'1 de gener de 1996, els augments per any de servici es meritaran exclusivament per dos biennis i cinc quinquennis.
  
2n. Per cada bienni complit, s'abonarà la quantitat de 18, 03 euros, i per cada quinquenni complit s'abonarà la quantitat de 42,07 euros mensuals.
  
Tots el biennis i quinquennis, bé siga de nous o antics treballadors, que es complisquen després de l'1 de gener de 1996, se'ls aplicarà l'import assenyalat en el paràgraf anterior.
  
3r. Les quantitats que els treballadors estiguen cobrant en concepte d'antiguitat (de conformitat al que establix l'art. 61 de la derogada Ordenança Laboral), s'integraran a partir de l'1 de gener de 1996 en una quantitat fixa consolidada amb el nom de «Plus d'Antiguitat», que serà percebuda ad personam per cada treballador. Este plus salarial no serà absorbible ni compensable.
  
4t. Estes quantitats podran ser negociades en futurs convenis.
  
Article 27. Nocturnitat
  
S'establix per a tots els treballadors, un complement consistent en 7,38 euros, per a tot aquell personal que realitze el seu treball entre les 22 i les 6 hores.
  
Percebran este complement, en la seua totalitat, tant els treballadors amb l'horari de 22.00 h a 06:00 h, com els de l'horari de 23.00 a 07.00. La resta de treballadors el cobraran en proporció al nombre d'hores treballades en el que es denomina període nocturn.
  
Este complement es pagarà a tot treballador pertanyent a l'empresa per nit efectivament treballada.
  
Article 28
  
Com a complement derivat de l'activitat d'expenedor i per l'anterior menyscapte de diners, es pagarà a cada un dels treballadors d'esta categoria una quantitat anual de 504,85 euros, susceptibles de prorratejar-se per dotzenes parts.
  
Esta quantitat la percebran tots els treballadors que realitzen les funcions d'expenedor per ser responsables del maneig de diners en efectiu i/o per la venda de mercaderies i custòdia de béns de l'empresa.
  
No obstant això, es mantindran a títol personal aquelles quantitats que percebien els treballadors per la seua responsabilitat en el maneig de diners (anterior complement de menyscapte de diners) i que superen el que ací és pacta; quantitats que quedaran congelades fins que no siguen superades per les acordades en este article.
  
Este concepte s'entén que és totalment independent dels incentius (comissions) per vendes que puguen existir pactats entre l'empresa i els treballadors.
  
Article 29. Plus de festius i diumenges
  
El treball que es preste en festius i diumenges es remunerarà amb un plus de 4,30 euros per jornada treballada, o la part proporcional de les hores treballades, independentment dels descansos setmanals o de les compensacions que legalment procedisquen. (S'entén per festius, els catorze dies assenyalats en el calendari laboral anual).
  
Article 30. Plus de distància
  
Es pagarà un plus de distància a aquells treballadors que entre la seua població de residència, i la ubicació de l'estació de servici hi haja més de dos quilòmetres, i es fixa un import de 0,10 euros per quilòmetre i tenint en compte que es comptabilitzaran tots els que hi haja de diferència.
  
Article 31. Pagues extraordinàries
  
Els treballadors percebran, en proporció al temps treballat durant l'any, tres gratificacions extraordinària, que es pagaran respectivament:
  
1. Paga de març: es pagarà de l'1 al 30 de març.
  
2. Paga d'estiu: es pagarà de l'1 al 30 de juny.
  
3. Paga de Nadal: es pagarà de l'1 al 20 de desembre.
  
L'import de cada una d'estes pagues serà de 30 dies de salari base de conveni, més antiguitat.
  
Article 32. No aplicació del règim salarial
  
L'increment salarial pactat en el present conveni, podrà no aplicar-se en tot o en part, només en el cas d'empreses l'estabilitat econòmica de les quals puga vore's danyada com a conseqüència d'esta aplicació.
  
Per a acollir-se a la dita inaplicabilitat, l'empresa haurà de formular la petició davant dels representants dels treballadors i a la Comissió Mixta del conveni en el termini màxim de 30 dies des de la publicació del conveni en el DOGV, i adjuntar la següent documentació:
  
a) Memòria justificativa de la sol·licitud.
  
b) Documentació que acredite la causa invocada, entre la qual necessàriament figurarà la presentada per l'empresa davant dels organismes oficials (Ministeri d'Hisenda i Registre Mercantil, referida als dos últims exercicis.
  
c) Proposta salarial alternativa.
  
Les parts podran aconseguir acord en el termini de 15 dies, que haurà de ser notificat a la Comissió Mixta del Conveni per a adquirir eficàcia plena.
  
En estos casos, la fixació de l'increment de salaris s'adequarà en l'àmbit de l'empresa, prèvia negociació entre la direcció i els representants dels treballadors, esta decisió s'emmarcarà dins d'un pla de viabilitat, en el que haurà de fixar-se la posterior actualització dels salaris.
  
El pagament de les diferències deixades de percebre, s'efectuarà tan prompte com es constate objectivament que l'empresa té un superàvit o beneficis en quantitat suficient per a cobrir les dites diferències.
  
En el cas de no aconseguir-se acord, la qüestió s'elevarà a la Comissió Mixta del Conveni, que serà la competent per a resoldre en definitiva i si és procedent, fixar les condicions salarials alternatives.
  
Capítol VI
  
Jornada de treball, horari, hores extraordinàries
  
 i vacances
  
Article 33. Jornada de treball
  
S'establix una jornada ordinària de treball de 1.792 hores anuals.
  
En tots els centres que estiguen oberts durant les 24 hores del dia, s'establiran torns rotatius.
  
Els horaris podran ser:
  
De 6.00 h a 14.00 h
  
De 7.00 h a 15.00 h
  
De 14.00 h a 22.00 h
  
De 15.00 h a 23.00 h
  
De 22.00 h a 6.00 h
  
De 23.00 h a 7.00 h
  
En els centres oberts exclusivament durant el dia, els horaris seran:
  
De 6.00 h a 14.00 h i 14.00 h a 22.00 h
  
De 7.00 h a 15.00 h i 15.00 h a 23.00 h
  
La jornada ací pactada, no podrà ser partida excepte acord exprés entre empresa i treballador.
  
L'elecció d'un o un altre horari serà decidit per l'empresa.
  
El calendari laboral es fixarà de comú acord entre empresa i treballadors, on es reculla la jornada diària, setmanal, vacances i quadrants anuals.
  
Amb esta finalitat s'establirà un calendari de forma que un treballador no treballe més de dos diumenges consecutius.
  
Article 34. Canvi d'horari
  
El personal administratiu gaudirà de dotze setmanes de jornada intensiva amb horari de 08.00 h a 15.00 h, ambdues inclusivament, durant el període comprés entre el 21 de juny i el 21 de setembre.
  
No serà obligatori per a les empreses concedir estes setmanes de jornada intensiva simultàniament a tota la plantilla de personal administratiu.
  
Quan concórreguen circumstàncies especials de força major, les empreses podran a adaptar els seus horaris de mutu acord amb els propis treballadors.
  
Així mateix es respectaran els pactes existents o futurs en esta matèria entre treballador i empresari.
  
Tot el que establix el present article en matèria de jornada intensiva, és d'aplicació únicament i exclusivament al personal administratiu de les estacions de servici.
  
Article 35. Descans en jornada continuada
  
Quan la jornada es realitze de forma continuada, s'establix durant esta un descans de quinze minuts, el qual es considerarà com a temps de treball efectiu, i que s'haurà de gaudir fora de les hores de major activitat.
  
Article 36. Vacances
  
Les vacances seran de trenta dies naturals, i es prendran per torns rotatius.
  
Les vacances podran gaudir-se durant tot l'any per qüestions tècniques, organitzatives o productives i en règim normal preferentment en els mesos de juny, juliol, agost i setembre.
  
Les empreses determinaran el calendari de vacances en els primers mesos de l'any, o bé en els dos últims mesos de l'any anterior, de comú acord amb els treballadors.
  
La situació de baixa temporal per malaltia o accident suspendrà el còmput o gaudi de les vacances, per la qual cosa els restants dies no gaudits seran aplicats durant el mateix any per mutu acord de les parts, amb subjecció sempre a l'esquema organitzatiu de l'empresa.
  
Article 37. Hores extraordinàries
  
Tindran la consideració d'hores extraordinàries les que excedisquen de la jornada ordinària de treball, ja siga en còmput diari, setmanal o anual.
  
Les parts firmants del present conveni creen convenient establir limitacions quant a la realització d'hores extraordinàries, per la qual cosa:
  
- Les hores extraordinàries habituals, se suprimixen totalment.
  
- Les hores extraordinàries estructurals, es realitzaran amb caràcter voluntari.
  
- Les hores extraordinàries de força major, seran de realització obligatòria.
  
S'entendrà com a hora extraordinària estructural, aquelles que es realitzen per a atendre períodes punta de producció, absències imprevistes, canvis de torn o manteniment.
  
El valor de l'hora extraordinària es vorà incrementat en un 50% respecte de l'hora ordinària, tant si es paga econòmicament, com si es compensa amb períodes de descans. Estos s'hauran de gaudir, si és el cas, en un termini màxim de tres mesos des de la realització de les dites hores.
  
Capítol VII
  
Desplaçaments, dietes, llicències i excedències
  
Article 38. Desplaçaments i dietes
  
Els treballadors que per necessitat de l'empresa hagen d'efectuar viatges o desplaçaments a poblacions distintes d'aquella on radique el seu centre de treball, percebran una dieta de 9,23 euros, quan realitzen una menjada fora i pernocten en el seu domicili i la quantitat de 18,45 euros quan realitzen les dues menjades fora.
  
En els desplaçaments, si el treballador utilitza el seu propi vehicle se li pagarà la quantitat de 0,16 euros per quilòmetre recorregut, tenint en compte la distància que hi haja entre el centre de treball i el lloc on es desplace.
  
Si el desplaçament s'efectua per mitjà del transport públic, el treballador haurà de justificar la quantitat pagada, l'import de la qual li serà satisfet per l'empresa.
  
Article 39. Permís per maternitat
  
La dona treballadora tindrà els drets reconeguts per la llei en esta matèria.
  
En el cas que demane una excedència per un termini màxim de tres anys, haurà de sol·licitar la reincorporació amb un mes d'antelació a la data d'acabament d'esta i l'empresa haurà d'acceptar-la amb tots els drets reconeguts en el moment de la seua concessió.
  
Article 40. Permisos
  
Retribuïts: el treballador, avisant amb la possible antelació, i justificant-ho adequadament, podrà faltar o absentar-se del treball amb dret a la seua remuneració, per algun dels motius i durant el temps màxim que a continuació s'exposa:
  
A) Quinze dies naturals en cas de matrimoni.
  
B) Quatre dies, per naixement de fill o per mort, accident o malaltia greus o hospitalització de parents fins al tercer grau d'afinitat o consanguinitat, que s'ampliaran a tres dies més, quan el treballador necessite realitzar algun desplaçament per a això a localitat distinta d'aquella on tinga la seua residència habitual.
  
C) Un dia per trasllat de domicili habitual.
  
D) Pel temps indispensable, per al compliment d'un deure inexcusable de caràcter públic i personal, degudament justificat.
  
E) Un dia per matrimoni de pares, fills, germans o cunyats, si l'esdeveniment és fora de la província serà un dia més.
  
F) Pel temps indispensable i necessari per a acudir a consulta mèdica, sempre que es justifique adequadament.
  
G) Un dia laborable dins de l'any natural de descans, per a tots els treballadors afectats pel present conveni, que gaudirà previ acord entre empresa i treballador, preferentment en període de vacances, Nadal i Setmana Santa, tenint en compte les exigències productives, tècniques i organitzatives.
  
No retribuïts: sense perjudici del que disposa l'apartat anterior del present article, en els casos previstos en l'apartat B), el treballador tindrà a més dret a una llicència de tres dies sense remuneració, que haurà d'ampliar-se a quatre dies, així mateix sense remuneració, en el supòsit d'haver de desplaçar-se el treballador per a això a localitat distinta d'aquella on tinga la seua residència habitual.
  
Article 41. Excedències
  
Excedència voluntària. El treballador amb una antiguitat en l'empresa d'almenys de cinc anys, tindrà dret que se li reconega la situació d'excedència voluntària per un període mínim de dos anys i no major a cinc, sense que en cap cas es puga produir esta situació en els contractes de duració determinada.
  
Per a acollir-se a una altra excedència voluntària, el treballador haurà de cobrir un nou període almenys de quatre anys de servici efectiu en l'empresa.
  
L'excedència voluntària s'entendrà sempre concedida sense dret a percebre retribució alguna de l'empresa ni es computarà a cap efecte.
  
El temps d'excedència no podrà ser utilitzat per a prestar servici en empresa semblant o que implique concurrència. En cas d'incompliment d'esta norma, s'entendrà que es rescindix voluntàriament el contracte laboral, amb tots els seus drets.
  
La reincorporació haurà de ser sol·licitada per escrit amb un mes d'antelació a la data d'acabament del gaudi de l'excedència. Si la sol·licitud s'insta abans que transcórrega el primer any d'excedència, la reincorporació del treballador serà automàtica amb tots els drets reconeguts a la iniciació d'esta, bé en la seua antiga categoria o semblant, si n'hi ha vacant, bé en lloc d'inferior categoria fins que esta es produïsca. Si la reincorporació se sol·licita transcorregut el primer any, el treballador només tindrà un dret preferent al reingrés en les vacants d'igual o semblant categoria a la seua que hi haja o es produïsca en l'empresa.
  
En els llocs de lliure designació de l'empresa, esta determinarà al seu reingrés, si el treballador torna a ocupar el ja que tenia confiat abans de l'excedència o si li adjudica un altre distint.
  
La petició d'excedència haurà de ser formulada per escrit, resolta dins dels trenta dies des que va ser presentada i atesa dins de les possibilitats que permeten les necessitats del servici.
  
En cap cas, el nombre d'excedents podrà sobrepassar el 5 per cent de la plantilla de cada centre de treball, i les fraccions es computaran per unitat.En empreses de fins a 50 treballadors, podran acollir-se com a màxim a l'excedència tres treballadors.
  
En el supòsit de tancament de l'empresa, esta s'obliga a cridar tots els treballadors que es troben en situació d'excedència a l'efecte que es reincorporen als seus llocs de treball.
  
Capítol VIII
  
Condicions socials
  
Article 42. Roba de treball
  
Les empreses estan obligades a proporcionar als seus treballadors roba de treball en el nombre i la forma següent:
  
- Dos uniformes d'estiu i dos d'hivern
  
- Dos parells de sabates anuals
  
- Una peça d'abric cada dos anys.
  
En els centres de treball que no compten amb marquesines protectores per a la pluja, es dotarà els treballadors que presten els seus servicis a l'exterior, amb roba impermeables.
  
Les peces de roba de treball seran d'ús individual i es consideraran com pertanyents a l'empresa fins a la seua caducitat en els temps que s'expressa, i hauran de ser utilitzades exclusivament per al servici en aquella.
  
Article 43. Assegurança d'invalidesa i mort
  
Les pòlisses de les assegurances d'accidents ja contractades o que es contracten per les empreses per a cobrir la responsabilitat en els casos d'invalidesa o mort, hauran de garantir, en cas de mort: 18.445,06 euros, i en cas d'invalidesa: 19.983,65 euros.
  
Els riscos que es produïsquen derivats d'accident amb ocasió o com a conseqüència del treball es cobriran d'acord amb el següent desglossament:
  
Primer: mort 18.445,06 euros
  
Segon: gran invalidesa 19626,65 euros.
  
Tercer: invalidesa absoluta per a qualsevol tipus d'activitat remunerada, 19044,65.
  
Quart: invalidesa total que l'incapacite per a l'exercici del seu treball habitual 19785,65 euros.
  
Les empreses hauran de concertar la cobertura del risc contemplat en este article dins dels trenta dies següents a la publicació del present conveni en el Diari Oficial de la Generalitat Valenciana.
  
Produïda la contractació o la renovació de la pòlissa, l'empresa haurà de facilitar-ne una fotocòpia a cada treballador en el termini de dos mesos.
  
Article 44. Jubilació
  
En la mateixa línia de l'article anterior, i amb vista als possibles efectes que puga tindre per a pal·liar l'atur, els firmants d'este conveni acorden la jubilació als 64 anys, amb el 100 per cent dels drets passius, dels treballadors que així ho sol·liciten, i les empreses es comprometen a la contractació simultània de treballadors jóvens o perceptors de l'assegurança de desocupació en nombre igual al de les jubilacions anticipades que es pacten, amb els contractes que recull el Reial Decret Legislatiu 1194/1995, de 17 de juliol, mínim un any.
  
Article 45. Seguretat social
  
En els casos d'incapacitat temporal per al treball, motivada per accident, les empreses afectades per este conveni es comprometen a completar les prestacions de la Seguretat Social fins a aconseguir l'import del salari real del treballador que cause baixa per este motiu.
  
En el cas d'Incapacitat temporal per malaltia amb hospitalització, les empreses complementaran fins al 100 per cent, durant els quinze primers dies de la dita hospitalització.
  
Article 46. Pluriocupació
  
Els firmants del present conveni, estimen convenient eradicar la pluriocupació com a regla general.
  
En este sentit les empreses no duran a terme contractacions de treball a persones que estiguen contractades a jornada completa en una altra empresa. No obstant això, sí que podran fer-ho quan la dita contractació s'efectue en jornada a temps parcial, sempre que en conjunt no supere la jornada ordinària de treball.
  
Article 47. Cursos de formació professional i Comité Paritari
  
1. Les parts firmants del present conveni s'adherixen al III Acord Nacional de Formació Contínua, subscrit per les confederacions empresarials i sindicals, així com, si és el cas, als possibles acords a què s'arribe en la Comissió Paritària de Formació Professional Contínua per al sector d'estacions de servici de la Comunitat Valenciana.
  
Les empreses assumiran al seu càrrec el 50 per cent de l'import del temps que els seus treballadors dediquen a la dita formació contínua, així com de les despeses i de les dietes, si és el cas.
  
2. Les empreses podran organitzar cursos de formació i perfeccionament del personal amb caràcter gratuït, a fi d'aconseguir la seua promoció professional, segons les últimes disposicions en matèria formativa.
  
3. Es constituirà un Comité Paritari format per quatre representants de les empreses i quatre dels treballadors l'objecte del qual serà el d'elaborar plans de formació professional destinats a adequar tecnologies i facilitar la formació professional.
  
Seran funcions d'este comité paritari:
  
a) Realitzar, per si o per mitjà d'entitats especialitzades, estudis de caràcter projectiu respecte de les necessitats de mà d'obra en el sector d'estacions de servici i les seues corresponents qualificacions.
  
b) Proposar i executar accions formatives en les seues diverses modalitats i nivells, ja siga amb programes que puguen impartir-se en els centres de formació d'empresa, o els que en el futur puguen constituir-se, així com a través dels programes nacionals o internacionals desenvolupats pels organismes competents.
  
c) Col·laborar, segons les pròpies possibilitats, o per mitjà d'entitats especialitzades en el diagnòstic i el disseny de programes concrets de formació d'empresa, tenint en compte les especificacions genèriques o individuals dels treballadors afectats.
  
d) Coordinar i seguir el desenvolupament de formació en pràctiques dels alumnes que siguen rebuts per les empreses en el marc dels acords firmats a nivell sectorial o d'empreses.
  
e) Avaluar de manera continuada totes les actuacions empreses, a fi de revisar les orientacions, promoure noves activitats, i actualitzar la definició dels objectius de la formació professional.
  
4. Formació. Les organitzacions firmants del conveni subscriuen en tots els seus termes el III Acord Nacional de Formació Contínua en els àmbits funcional i territorial del referit conveni com a millor forma d'organitzar i gestionar les iniciatives formatives que es promoguen en el sector.
  
També, en els termes del dit III Acord Nacional de Formació Contínua, constituïxen la Comissió Paritària Sectorial de Formació Contínua que estarà constituïda per vuit membres, quatre representants de les empreses i quatre representants de UGT i de la FITEQA de CC OO.
  
Article 48. Conciliació de la vida familiar i laboral
  
Les organitzacions firmants del present conveni garantiran el dret d'igualtat i no discriminació i difondran la legislació vigent relativa a la Llei 39/1999 de Conciliació de la Vida Familiar i Laboral, en la qual es reconeixen els drets que a continuació es ressenyen:
  
Permisos retribuïts.
  
Reducció de jornades per permisos laborals.
  
Excedències per atenció de familiars.
  
Suspensió amb reserva del lloc de treball.
  
Suspensió amb reserva de lloc de treball en els supòsits de risc contra l'embaràs.
  
Extinció del contracte de treball.
  
Protecció a la maternitat.
  
Naixement de fill i filles prematurs que requerisquen hospitalització.
  
Capítol IX
  
Drets sindicals
  
Article 49. Drets sindicals
  
Els treballadors tindran dret a elegir, un representant per estació de servici, sempre que la plantilla d'esta siga superior a quatre treballadors, amb els drets reconeguts als delegats de personal en la legislació vigent.
  
Les empreses afectades per este conveni, reconeixen com a interlocutors naturals en el tractament i substanciació de les relacions laborals a les centrals sindicals implantades. Als efectes previstos en el present conveni, les empreses afectades per este respectaran el dret de tots els treballadors a sindicar-se lliurement i no discriminar i fer dependre l'ocupació del treballador a la condició que no s'afilie o renuncie a la seua afiliació sindical.
  
Es concedixen les hores necessàries per als delegats i membres del comité d'empresa als efectes de la negociació col·lectiva, i es crea la figura del delegat provincial.
  
Les centrals sindicals firmants donaran a conéixer a la representació legal de la part econòmica, els representants provincials de les dites centrals, els quals tindran un crèdit de 30 hores mensuals per a la seua activitat sindical, independentment de les hores sindicals a les quals tinguen dret els delegats de personal o membres del comité d'empresa.
  
El cost econòmic de les hores sindicals, haurà de fer-lo efectiu la Federació Mediterrània d'Estacions de Servici.
  
Capítol X
  
Prevenció de riscos laborals
  
Article 50. Seguretat i higiene
  
Ambdues parts, davant de l'entrada en vigor de la Llei de Prevenció de Riscos Laborals, Llei 31/1995 de 8 de novembre, reconeixen la necessitat d'adaptar les relacions laborals dins del marc jurídic de referència, així com dels reglaments i disposicions normatives que en un futur es dicten a l'empara de l'anterior. Per al compliment d'este fi, les parts es comprometen per mitjà de la creació d'una Comissió Paritària, al desenvolupament de les mesures i plans de prevenció necessaris per al compliment de les obligacions de l'empresa, i la protecció dels drets dels treballadors.
  
Com a mínim s'efectuarà una revisió mèdica anual a tots els treballadors de cada estació de servici, amb anàlisi, plom en la sang i repercussió de les noves gasolines i productes carburants.
  
Es crearà una comissió de salut laboral la composició de la qual serà paritària. Per al nomenament de la representació dels treballadors es mantindrà l'índex de representativitat que cada central sindical tinga en el sector d'estacions de servici i en l'àmbit de la Comunitat Valenciana.
  
La Comissió no excedirà de vuit membres, quatre d'ells en representació dels treballadors, quatre en representació de les empreses, i un metge especialista, amb veu però sense vot, nomenat de mutu acord per les parts.
  
Ambdues representacions es comprometen a mantindre reunions periòdiques trimestrals, prèvia convocatòria de qualsevol de les parts amb quinze dies d'antelació.
  
Les funcions bàsiques de la Comissió de Salut Laboral tindrà com a objectius prioritaris:
  
1. Promoure l'observança de les disposicions legals vigents per a la prevenció dels riscos professionals en les estacions de servici.
  
2. Prestar assessorament a les empreses per a evitar i/o reduir els riscos que atempten a la integritat física i salut dels treballadors.
  
3. Donar a conéixer les normes i procediments que en matèria de Seguretat i Higiene dicten els organismes especialitzats en esta matèria.
  
4. Ser informat sobre els resultats estadístics dels reconeixements mèdics que realitzen en este sector.
  
La designació dels delegats de Prevenció a què fa referència la Llei 31/1995, de 8 de novembre, serà realitzada pels representants dels treballadors d'entre la totalitat de la plantilla, els quals, per a la realització d'estes funcions, disposaran del crèdit horari que els siga concedit expressament pels representants legals dels treballadors.
  
Article 51. Penositat
  
Els treballs de neteja en l'interior de tancs o qualsevol depòsit dedicats a l'emmagatzemament de carburants, no podran ser exercits pel personal inclòs en el present Conveni Col·lectiu, sinó que serà comesa d'empreses amb personal especialitzat en això.
  
Capítol XI
  
Règim de faltes i sancions
  
Article 52. Règim disciplinari
  
Els treballadors podran ser sancionats per la direcció de l'empresa d'acord amb la graduació de faltes i sancions que s'establixen en els articles següents.
  
Tota falta comesa per un treballador es classificarà atenent a la seua importància, transcendència i intenció en lleu, greu o molt greu.
  
Article 53. Faltes lleus
  
1. La falta de puntualitat, fins a tres en un mes, en l'assistència al treball, amb retard no justificat superior a cinc minuts i inferior a trenta minuts en l'horari d'entrada.
  
2. No cursar en temps oportú la baixa corresponent quan es falte al treball per motiu justificat, llevat que es prove la impossibilitat d'haver-ho efectuat.
  
3. L'abandó del servici sense causa fundada, encara que siga per breu temps. Si com a conseqüència d'este s'origina perjudici d'alguna consideració a l'empresa o és causa d'accident als seus companys de treball, esta falta podrà ser considerada com greu o molt greu, segons els casos.
  
4. Menuts descuits en la conservació del material.
  
5. Falta de endreç i higiene personal.
  
6. No atendre el públic amb la correcció i diligència degudes.
  
7. No comunicar a l'empresa els canvis de residència o domicili.
  
8. Faltar al treball un dia al mes sense causa justificada.
  
Article 54. Faltes greus
  
1. Més de tres faltes no justificades de puntualitat en l'assistència al treball durant un període d'un mes.
  
2. Absència, sense causa justificada, per dos dies, durant un període d'un mes.
  
3. No comunicar amb la puntualitat deguda els canvis experimentats en la família que puguen afectar la Seguretat Social o institucions de previsió. La falta maliciosa en estes dades es considerarà com a falta molt greu.
  
4. Lliurar-se a jocs o distraccions en hores de servici.
  
5. La simulació de malaltia o accident.
  
6. La desobediència als superiors siga quina siga la matèria del servici. Si implica pèrdua manifesta de la disciplina o se'n deriva perjudici notori per a l'empresa, podrà ser considerada com molt greu.
  
7. Simular la presència d'un altre treballador, fitxant, contestant o firmant per ell.
  
8. La negligència o desídia en el treball que afecte la bona marxa del servici.
  
9. La imprudència en acte de servici. Si implica risc d'accident per al treballador, per als seus companys o perill d'avaria per a les instal·lacions, podrà ser considerada com molt greu.
  
10. Realitzar, sense l'oportú permís, treballs particulars durant la jornada, així com emprar ferramentes de l'empresa per a usos propis.
  
11. Fumar el personal o encendre mistos, encenedors o qualsevol altre aparell anàleg dins de la zona definida reglamentàriament com perillosa, o servir productes a qui estiga executant qualsevol d'estos actes.
  
12. Proveir un vehicle amb el motor en marxa, o llums encesos.
  
13. Les derivades de la causa prevista en l'apartat tres de l'article anterior.
  
14. La reincidència en falta lleu (exclosa de la puntualitat), encara que siga de distinta naturalesa, dins del trimestre i havent mediat amonestació escrita.
  
Article 55. Faltes molt greus
  
1. Més de deu faltes no justificades de puntualitat d'assistència al treball, comeses en un període de sis mesos, o vint durant un any.
  
2. El frau, la falsedat o l'abús de confiança en les gestions encomanades; l'apropiació indeguda, el furt o robatori, tant a l'empresa com als companys de treball o qualsevol altra persona dins de les dependències de l'empresa o durant acte de servici en qualsevol lloc.
  
3. Fer desaparéixer, inutilitzar, destrossar o causar desperfectes en primeres matèries, útils, ferramentes, maquinària, aparells, instal·lacions, edificis, efectes i documents de l'empresa, sempre que es faça amb evident mala intenció o negligència reiterada.
  
4. La condemna per delicte de robatori, furt o malversació comés fora de l'empresa o per qualsevol altra classe de fets que puguen implicar per a esta desconfiança respecte al seu autor, i en tot cas, la de duració superior a sis anys, dictada pels Tribunals de Justícia.
  
5. La continuada i habitual falta d'endreç i higiene, de tal índole que produïsca falta, queixes justificades pels seus companys de treball.
  
6. L'embriaguesa habitual o transitòria si repercutix negativament en el treball.
  
7. Violar el secret de la correspondència o documentació reservats de l'empresa o revelar a elements estranys a esta dades de reserva obligada.
  
8. Els maltractaments de paraula o obra, abús d'autoritat o falta greu de respecte i consideració als caps o els seus familiars, així com als companys i subordinats.
  
9. Dedicar-se a activitats que impliquen competència cap a a l'empresa.
  
10. Causar accidents greus per imprudència o negligència.
  
11. Abandonar el treball en lloc de responsabilitat sense autorització del superior.
  
12. La disminució voluntària i continuada en el rendiment del treball.
  
13. Originar freqüents baralles i gresques amb els companys de treball.
  
14. Les derivades de les causes previstes en l'apartat tres de l'article 51 i apartats 3, 6 i 9 de l'article 52.
  
15. La reincidència en falta greu, encara que siga de distinta naturalesa, sempre que es cometa dins dels sis mesos següents d'haver-se produït la primera vegada.
  
Article 56
  
Tot treballador podrà donar compte per escrit a la direcció de l'empresa dels actes que suposen abús d'autoritat dels seus caps immediats. Rebut l'escrit, la direcció de l'empresa obrirà l'oportú expedient.
  
Article 57
  
L'enumeració de les faltes en «lleus», «greus» o «molt greus» feta en els articles anteriors és merament enunciativa, i no impedix que puguen haver-ne d'altres, les quals seran qualificades segons l'analogia que guarden amb aquelles.
  
Article 58
  
Correspon a les empreses la facultat d'imposar sancions d'acord amb la graduació de faltes i sancions que s'establisquen en les disposicions legals de caràcter general i en el present conveni.
  
Article 59
  
Les sancions màximes que podran imposar-se en cada cas, atenent a la gravetat de la falta comesa, seran les següents:
  
A. Per faltes lleus: amonestació verbal i amonestació per escrit.
  
B. Per faltes greus: suspensió d'ocupació i sou d'un a quinze dies.
  
C. Per faltes molt greus: suspensió d'ocupació i sou per un període de 16 dies a 3 mesos; trasllat forçós a una altra localitat, sense dret a indemnització alguna, i acomiadament.
  
Les sancions que en l'ordre laboral puguen imposar-se, s'entenen sense perjudici de passar el tant de culpa als tribunals competents quan el feta comés puga ser constitutiu de falta o delicte.
  
Article 60. Prescripció
  
Les faltes lleus prescriuran als deu dies; les greus als vint dies; i les molt greus, als seixanta dies, a partir de la data en què l'empresa va tindre coneixement de la comissió, i en tot cas, als sis mesos d'haver-se comés.
  
Article 61
  
Les empreses anotaran en els expedients personals dels treballadors, les sancions que els siguen imposades, que en tot cas es consideraran anul·lades si tractant-se de faltes lleus transcorren sis mesos sense haver reincidit en nova falta. Si es tracta de faltes greus o molt greus el termini anteriorment mencionat s'elevarà a dos i cinc anys, respectivament.
  
Article 62
  
Quant a la tramitació de la imposició de sancions, s'atindrà a allò que disposa la Llei de Procediment Laboral.
  
DISPOSICIONS ADDICIONALS
  
Disposició addicional primera
  
Independentment de la data de publicació del present conveni en el DOGV, les taules salarials i els retards derivats del conveni des de l'1 de gener de 2002, s'hauran de pagar dins del mes següent a la publicació.
  
Disposició addicional segona
  
En el cas que una futura disposició legal bé de caràcter estatal o autonòmic, o resolució de l'Autoritat Laboral, Jurisdicció Social, o qualsevol altre òrgan competent, modifique, altere, o no aprove alguna norma del present text, i segons el parer de les parts el contingut essencial d'algun punt d'allò pactat en el present conveni, quede desvirtuat, qualsevol de les parts podrà denunciar esta circumstància dins del mes següent a la publicació o notificació de la dita resolució, en este cas s'insta la Comissió Mixta d'interpretació i seguiment del conveni perquè es reunisca amb caràcter d'urgència, amb la finalitat de renegociar les matèries o els continguts afectats en el present conveni per les dites disposicions legals o resolucions judicials o administratives.
  
En cas de discrepància, se sotmetrà la qüestió als tribunals de la Jurisdicció Social.
  
Disposició addicional tercera
  
Solució Extrajudicial de Conflictes Col·lectius. Per a la solució dels dits conflictes, ambdues parts se sotmeten expressament al sistema vigent a la Comunitat Valenciana.
  
ANNEX I
  
Taula salarial per a l'any 2002
  
 SALARI BASE
  
 MES O DIA
  
CATEGORIES EUROS
  
Personal tècnic:
  
Titulat 946,16
  
Personal administratiu:
  
Encarregat general 946,16
  
Cap administratiu 865,33
  
Oficial administratiu 1ª 819,84
  
Oficial administratiu 2ª 773,40
  
Auxiliar administratiu 749,13
  
Aspirant administratiu 586,83
  
Personal operari:
  
1. Personal operari especialista
  
Encarregat de torn 27,32
  
Mecànico especialista 24,54
  
Expendedor 24,14
  
Engreixador 24,14
  
Rentador 24,14
  
Conductor 24,14
  
Muntador de pneumàtics 24,14
  
2. P. operari no especialista
  
2.1 Mosso d'EE.SS 24,00
  
2.2 Marmitó 21,11
  
3. Aprenent 21,11
  
Personal subaltern
  
Emmagatzemador 24,00
  
Cobrador 24,97
  
Ordenança 23,56
  
Grum/Botones 21,11
  
Guarda 24,00
  
Personal de neteja 23,28
  
ANNEX II
  
Rebut de liquidació per a EESS
  
Jo, el senyor ... amb DNI ... declare haver rebut de l'empresa... en el dia de la data, la quantitat d ... euros, segons el detall següent, per acabament de la meua relació laboral amb la dita empresa motivada per ... i que amb esta percepció quede saldat i liquidat per tots els conceptes, sense dret a posterior reclamació, llevat del que establix l'últim paràgraf de l'article 14.
  
Faig constar expressament, que SÍNO faig ús del meu dret a la presència d'un representant dels treballadors en la firma d'este document.
  
P/P estiu ...
  
P/P Nadal...
  
P/P Beneficis...
  
Altres...
  
Total brut...
  
Retenció IRPF...
  
Total líquid...
  
....,... d... de ...
  
Si és el cas representant del treballador
  
Signat...